DOHOME วิ่งยาว 3 วันติด! โบรกชูเป้า 29 บ. มองกำไรปีนี้โต 150%
DOHOME แรลลี่ยาว 3 วัน โบรกคงเป้ารายได้ปี 64 โต 156.5% และปี 65 โต 5.6% พร้อมชูราคาเป้าหมายปี 65 ที่ 29 บาท
DOHOME แรลลี่ยาว 3 วัน โบรกคงเป้ารายได้ปี 64 โต 156.5% และปี 65 โต 5.6% พร้อมชูราคาเป้าหมายปี 65 ที่ 29 บาท
10 ก.ย. 2564

ผู้สื่อข่าวรายงานว่า ราคาหุ้น บริษัท ดูโฮม จำกัด (มหาชน) หรือ DOHOME ณ เวลา 11.01 น. อยู่ที่ระดับ 24.80 บาท บวก 0.40 บาท หรือ 1.64% สูงสุดที่ระดับ 25.00 บาท ต่ำสุดที่ระดับ 24.70 บาท ด้วยมูลค่าการซื้อขาย 93.25 ล้านบาท

ด้าน บล.ฟินันเซีย ระบุในบทวิเคราะห์ คาดหวังว่าผลการดำเนินงานกลับมาฟื้นตัวในไตรมาส 4/64 หลังกลับมาเปิดให้บริการครบทุกสาขาได้เต็มไตรมาส (ภายใต้สมมติฐานว่าไม่มีการระบาดระลอกใหม่) และยังมีแผนเปิดอีก 2 สาขาใหม่คือ สาขาอมตะ ชลบุรีในเดือน พ.ย. และสาขาสุราษฎร์ธานี ในเดือน ธ.ค. รวมเป็นการเปิดสาขาใหม่ Size L 4 สาขาในปี 2564
อย่างไรก็ตาม ยังคงมุมมองว่าได้ผ่านกำไรสูงสุดปีนี้ไปแล้วในไตรมาส 2/64 และยังคงมุมมองว่าแนวโน้มกำไรช่วงครึ่งหลังของปีนี้จะอ่อนตัวลงจากครึ่งปีแรก แต่เติบโตจากปีก่อน เพราะฐานที่ต่ำในปีก่อน ดังนั้นยังคาดกำไรสุทธิปี 2564-65 ไว้ตามเดิม +156.5% จากปีก่อน และ +5.6% จากปีก่อน ตามลำดับ สำหรับปี 2565 ที่คาดโตไม่สูงนัก เพราะฐานที่สูงในปีนี้ และมองแนวโน้มราคาเหล็กน่าจะอ่อนตัวลง ทั้งนี้คาดจะเปิดสาขาใหม่ 4-5 สาขาได้ตามแผน และมีที่ดินรองรับทั้งหมดแล้ว
มองบวกต่อการเติบโตระยะกลาง ยาว ด้วยจำนวนสาขาที่ยังน้อย สิ้นปี 2564 มีเพียง 16 สาขา Size L และมีแผนเปิดปีละ 5 สาขาหลังจากนี้ โดยตั้งเป้ามี 36 สาขาในปี 2568 และมีเป้าเพิ่มสัดส่วนสินค้า House Brand เป็น 20% ของรายได้รวมในปี 2565 จาก 16% ในช่วงครึ่งแรกของปี 2564
ขณะที่ฐานะทางการเงินดีขึ้นหลังจากมีการเพิ่มทุน PP ในเดือน ก.ค.ที่ผ่านมา ทำให้ D/E ปรับลงมาอยู่ที่ราว 1.5-1.6 เท่า ยังมีช่องว่างให้จัดหาแหล่งเงินทุนจากการกู้ยืมได้มากขึ้น เพื่อใช้ในการขยายสาขาในอนาคต โดยอยู่ระหว่างพิจารณาออกหุ้นกู้อีกทางเลือกหนึ่ง และยังคงราคาเป้าหมายปี 2565 เท่ากับ 29 บาท